## El Consell declara d’interés públic el desenrotllament de l’activitat sanitària en un segon lloc laboral en les mútues col·laboradores amb la Seguretat Social

*** El personal sanitari podrà compatibilitzar un segon lloc de treball per a prestar assistència sanitària en les mútues
* La finalitat és garantir a la ciutadania una adequada atenció sanitària mitjançant la reorganització i optimització dels recursos humans**

El Consell ha aprovat un acord pel qual es declara d’interés públic el desenrotllament de l’activitat sanitària en un segon lloc de treball realitzat en centres de les mútues col·laboradores amb la Seguretat Social.

D’esta manera, el personal sanitari del sistema valencià de salut, independentment de la naturalesa jurídica de la seua relació i amb autorització prèvia, podrà compatibilitzar el seu lloc de treball amb un altre, sempre que estiga relacionat amb la prestació assistencial i el mateix es duga a terme en les mútues que col·laboren amb la Seguretat Social.

Esta segona activitat només podrà desenrotllar-se en règim laboral, a temps parcial i amb una duració determinada, en les condicions establides per la legislació laboral, i amb compliment de la normativa d’incompatibilitats del personal al servici de les administracions públiques, per la qual cosa serà necessària una autorització expressa de compatibilitat, i no podrà suposar una modificació de la jornada de treball i horari dels dos llocs, ja que serà obligatori el compliment estricte dels dos.

La finalitat és garantir a la ciutadania una adequada atenció sanitària. De fet, actualment el dèficit de professionals de la sanitat és un aspecte que afecta a tots els sistemes sanitaris, inclosos els centres assistencials de les mútues. Per això, és necessari dur a terme una bona reorganització dels recursos humans per a cobrir la demanda assistencial i aconseguir la màxima racionalització i optimització dels recursos.

A més, la demanda assistencial s’ha anat incrementant amb el temps a causa de l’augment de l’esperança de vida de la població i la necessitat d’aconseguir per a tota la ciutadania una atenció sanitària de qualitat durant totes les etapes de la vida. Per això la necessitat d’implantar mesures orientades a garantir el dret a la salut.

Fecha: 30/12/2024